© 2021, Groupe Elidia Éditions Artège

10, rue Mercœur – 75011 Paris

9, espace Méditerranée – 66000 Perpignan

Z francúzskeho originálu: Les plus belles prières à saint Joseph

Vydal: © Zachej.sk, 2022

Preklad: © Miroslav Olas

Grafika: © Bookwork

Jazyková korektúra: Zuzana Hašková

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-352-8 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

ÚVOD

Stačí sa oboznámiť so životom svätého patriarchu Jozefa, manžela Panny Márie a pestúna nášho Pána Ježiša Krista, aby sme získali veľa dobrého. Okrem jeho matky Márie nik neprenikol do intimity Spasiteľa ľudstva, Syna Boha Otca, samotného Boha, tak hlboko ako on. Venoval sa mu neustále: od príchodu na svet v betlehemskej maštali cez niekoľkoročné vyhnanstvo v Egypte až po jednoduchý život v Nazarete v znamení tesárskej a stolárskej práce, pri ktorej mu Ježiš pomáhal zo všetkých síl.

Jozef, spolu s Máriou, zasvätil malého Ježiša do života modlitby a on sa mu neskôr oplatil rovnakou mierou, takže Jozefov každodenný kontakt s Božím Dieťaťom výrazne obohatil jeho vlastný život a vzťah s Bohom.

Preto by sa mohol svätý Jozef nazývať aj majstrom vnútorného života, ako o ňom píše svätý Ján Pavol II. v apoštolskej exhortácii Redemptoris custos (Ochranca vykupiteľa): „Duše najcitlivejšie na impulzy Božej lásky správne rozpoznávajú v Jozefovi žiarivý príklad vnútorného života. Zjavné napätie medzi aktívnym a kontemplatívnym životom sa v ňom navyše prekonáva ideálnym spôsobom, čo je možné len u človeka, ktorý dosahuje dokonalosť lásky.“

„Celá Cirkev uznáva svätého Jozefa za svojho ochrancu a patróna,“ pripomína aj svätý Josemaría. „Tí, ktorí o svätom Jozefovi hovorili v priebehu stáročí, zdôrazňovali rôzne aspekty jeho života. Jedným z nich je, že ho žil v neustálej vernosti poslaniu, ktoré mu zveril Boh. Preto ho už dlhé roky aj ja vzývam ako láskavého otca a pána, lebo svätý Jozef je skutočne otcom a pánom. Chráni a sprevádza na pozemskej ceste všetkých, ktorí si ho ctia, podobne, ako počas jeho detstva a dospievania chránil Ježiša. Kto sa k nemu priblíži, zistí, že tento svätý patriarcha je tiež pánom vnútorného života, pretože nás učí spoznávať Ježiša, žiť s ním a pomáha nám objavovať, že patríme do Božej rodiny.“

Kniha Tebe sa zverujeme, svätý Jozef!, ktorú držíte v ruke, je zbierkou modlitieb, ktorá má za cieľ jediné – aby sme sa nechali viesť slávnym svätým Jozefom a rástli tak v láske k Bohu a dôvernom vzťahu s Ježišom a Máriou. Aby sme sa naučili, tak ako svätý Jozef, posväcovať svoju prácu a každodenné činnosti.

Grenoble, 1. mája 2021

Sviatok svätého Jozefa Robotníka

PATRÓN
KATOLÍCKEJ
CIRKVI

LÁSKA K CIRKVI

Vznešený svätý Jozef, patrón a ochranca svätej Cirkvi, vypros pre mňa vrúcnu lásku k Cirkvi, lásku, ktorá, rovnako ako ty, čerpá z prameňa Panny Márie a božského dieťaťa Ježiša, lásku, ktorá nikdy nepochybuje. Daj, nech v uvažovaní o Márii a Ježišovi rozpoznám aj tvoju otcovskú ruku, pokorný odraz nebeského Otca, ktorá mi ukáže na nebi hviezdu môjho krstu, mojej viery.

Daruj mi svoju dôveru a najmä pokoj, ktorý si cítil, keď si videl v Márii obraz Nevesty a Matky Cirkvi a v Ježišovi Spasiteľa všetkých, ktorí prijmú krst v mene Otca i Syna i Ducha Svätého. Amen.

Buiss’Ardent

SVÄTÝ JOZEF,

PATRÓN KATOLÍCKEJ CIRKVI

Svätý Jozef, mocný patriarcha a patrón Katolíckej cirkvi, ktorá sa k tebe vždy obracala vo svojich trápeniach a úzkostiach, láskavo zhliadni na katolícky svet zo svojho trónu vyzdvihnutého vo večnej sláve. Nech sa tvoje otcovské srdce pohne pri pohľade na mystickú nevestu a Kristovho zástupcu, zlomených bolesťou a prenasledovaných mocnými nepriateľmi. Ó, svätý Jozef, ty si na zemi pretrpel veľa bolesti, zotri svojou dobrotou slzy z tváre nášho uctievaného pontifika, bráň ho, osloboď a oroduj zaňho u pravého Darcu mieru a lásky, aby skončili rozbroje, napravili sa všetky chyby a celá Cirkev mohla v dokonalej slobode slúžiť Bohu a žehnať: Ut, destructis adversitatibus et erroribus universis, Ecclesia secura Deo serviat libertate. Amen.

Lev XIII.

OCHRANCA ROBOTNÍKOV

Ó, svätý Jozef, patrón Cirkvi, ty si deň čo deň zarábal na chlieb v prítomnosti vteleného Slova a čerpal si z neho silu pre život a prácu. Prežíval si strach, čo prinesie nasledujúci deň, neistotu práce, trpkosť chudoby. Ty sám si svetlý vzor, pokorný pred ľuďmi, ale poctený Bohom – pozri sa na nespočetne veľkú rodinu, ktorá ti bola zverená.

Požehnávaj Cirkev a podopieraj ju, nech napreduje na ceste evanjeliovej vernosti. Chráň robotníkov v ich namáhavej každodennej práci, nech neklesajú na duchu, nenapĺňajú si srdcia hnevom a vzburou a nepodľahnú pokušeniam.

Oroduj za biednych, ktorí tu na zemi kráčajú v Kristovej chudobe, nech im vždy prozreteľne pomáhajú bratia, ktorým bolo viac dopriate.

A vo svete pomáhaj udržiavať mier, lebo jedine mier môže zaručiť rozvoj národov a podporiť plný rozkvet ľudských nádejí. Pre dobro ľudstva, pre poslanie Cirkvi, na slávu Najsvätejšej Trojice. Amen.

Svätý Pavol VI.

PRE VŠETKÝCH VERIACICH

Ó, svätý Jozef, manžel Panny Márie a Ježišov pestún, pod tvoju ochranu je zverená Katolícka cirkev, aby si na všetky deti kráľovstva dohliadal tak, ako si dohliadal na členov Svätej rodiny.

Z nebeských výšin, kde žiješ s Ježišom a Máriou, chráň a sprevádzaj Boží ľud na ceste k jeho večnému osudu. Zhromaždi vyvolených pre kráľovstvo zo všetkých kútov zeme, aby tak mohli žiť v jednom tele.

Všetkých kresťanov veď k jednote viery. Popros svojho Syna, aby nášho Svätého Otca, našich biskupov a všetkých veriacich, ktorí s nimi tvoria Cirkev, obdaril svetlom a silou, aby svojimi životmi neustále napodobňovali jeho vzácne učenie. Amen.

Oratórium svätého Jozefa v Montreale

OCHRANCA NÁRODOV

Svätý Jozef, s tebou aj za teba vzdávame vďaky Pánovi. Vyvolil si ťa spomedzi všetkých mužov, aby si bol cnostným manželom Márie, keď stála na prahu tajomstva božského materstva a vo viere ho prijala ako dielo Ducha Svätého. Ty si daroval Ježišovi zákonné otcovstvo, ktorým si ho spojil s Dávidovým rodom. Neprestajne si bdel nad matkou a dieťaťom a s láskou si sa o nich staral, zabezpečil im živobytie a umožnil tak naplniť ich osud.

Spasiteľ Ježiš sa podrobil tebe ako otcovi počas svojho detstva a dospievania a naučil sa od teba všetko o ľudskom živote. Ty si mal zase účasť na jeho živote a na adorácii jeho tajomstva.

Prebývaš v Ježišovej blízkosti, ochraňuj preto aj naďalej celú Cirkev, rodinu, ktorá sa zrodila z jeho spásy. Chráň najmä tento [...] ľud, ktorý sa utieka pod tvoj patronát. Pomôž mu, aby opäť pristúpil ku Kristovmu tajomstvu s cnosťami viery, podriadenosti a lásky, ktoré ti boli vlastné. Zhliadni na duchovné a materiálne potreby tých, ktorí ťa prosia o príhovor, najmä na rodiny a chudobných, nech prostredníctvom teba pocítia materinský Máriin pohľad a pomáhajúcu Ježišovu ruku. Amen.

Svätý Ján Pavol II.

OCHRANCA PRED

KAŽDÝM ZLOM

Vo svojich súženiach sa obraciame k tebe, blažený Jozef, a ako tvoju svätú nevestu, aj teba s dôverou prosíme o pomoc a ochranu. Pre lásku, ktorá ťa spájala s nepoškvrnenou Pannou, Matkou Božou, a pre otcovskú lásku, ktorou si zahŕňal dieťa Ježiša, ťa prosíme, aby si láskavo zhliadol na dedičstvo, ktoré Ježiš Kristus získal svojou krvou, a aby si nám svojou mocou pomáhal v našich potrebách.

Bdelý a múdry strážca Svätej rodiny, ochraňuj vyvolený ľud Ježiša Krista a zachovaj nás, najláskavejší otec, pred každou skazou hriechu a omylu. Pomáhaj nám z výsosti, ó, najmocnejší ochranca, v boji, ktorý vedieme proti silám temnoty. A tak ako si kedysi dieťa Ježiša zachránil z osídel smrti, bráň aj dnes svätú Božiu Cirkev pred úkladmi nepriateľa a pred každým nešťastím. Vezmi nás pod svoju stálu ochranu, aby sme podľa tvojho príkladu a s tvojou pomocou mohli sväto žiť, zbožne umrieť a raz prišli do večnej blaženosti raja. Amen.

Lev XIII.

KAŽDODENNÁ MODLITBA

SVÄTEJ TERÉZIE Z AVILY

Všemohúci a najmilosrdnejší Pane, ty si dal Panne Márii, tvojej najsvätejšej matke, za manžela spravodlivého a blahoslaveného muža Jozefa, Dávidovho syna, a vybral si si ho za adoptívneho otca: pre modlitby a zásluhy tohto veľkého svätca udeľ svojej Cirkvi pokoj a mier. Daj nám milosť, aby sme jedného dňa zažili tú najväčšiu radosť a mohli na teba večne hľadieť v nebeskom kráľovstve. Lebo ty si Boh a žiješ a kraľuješ s Bohom Otcom v jednote s Duchom Svätým po všetky veky vekov. Amen.

ZASVÄTENIE VATIKÁNU

SVÄTÉMU JOZEFOVI

Chráň nás a daruj pokoj tejto zemi, zvlaženej krvou svätého Petra a prvých rímskych mučeníkov. Chráň nás a obnov milosť krstu u tých, ktorí tu žijú a pracujú. Chráň nás a posilňuj vieru pútnikov, ktorí sem prichádzajú zo všetkých kútov sveta. Zasväcujeme ti svoje každodenné bolesti a radosti, zasväcujeme ti všetky nádeje Cirkvi, zasväcujeme ti aj všetky naše myšlienky a skutky – aby sa to všetko dialo v mene Pána Ježiša. Amen.

Pápež František

MODLITBA BOHATEJ
PAULINE JARICOTOVEJ

V CHUDOBNÝCH ŠATÁCH

Vznešený svätý Jozef, v trápení, ktoré ma sužuje, a nebezpečenstvách všetkého druhu, ktoré obklopujú moju dušu a mňa samu privádzajú k hriechu, prichádzam k tebe, môj otče! Pri tvojich nohách odrazu neviem, o čo by som ťa mala žiadať, aby si pre mňa vyprosil u milovanej Trojice... Netrúfam si ani túžiť po skončení svojich trápení, po víťazstve vlastného úsilia, po slobode, ktorá mi pripadá nevyhnutná pre činenie dobra. Lebo najviac sa obávam, že tieto žiadosti, akokoľvek sa mi zdajú oprávnené, budú v rozpore s Božou vôľou... Získaj pre mňa milosť, aby som ju uznávala ako jedinú múdru, jedinú dokonalú, jedinú hodnu všetkej mojej úcty… nech ju milujem ako vôľu svojho božského Otca, Brata, verného Priateľa, svojho všemohúceho Kráľa, najštedrejšieho Dobrodincu, Stvoriteľa a Spasiteľa. Nech sa stotožňujem s touto božskou vôľou, a tak ako temnotu pohlcuje svetlo, nech Boh koná bez toho, aby moje utrpenie, slzy, modlitby alebo moje stony mohli odvrátiť jeho svätú vôľu v mojom živote.

Nech ma nepoškvrnená Panna Mária prijme do svojich panenských, materinských a verných rúk a pripraví ma, aby som sa vedela celá odovzdať Ježišovi, ktorý sa pred jej očami obetoval a s jej privolením umrel na kríži. Teraz, ak mi je dovolené žiadať o časné milosti, ťa prosím, aby si získal chudobným pracujúcim potrebnú pomoc pre ich existenciu, stálu a riadne platenú prácu, dôveru v Božie riadenie a odovzdanie sa jeho vôli.

Pre moje srdce dosiahni pravé, veľkorysé a úplné odpustenie a Božie odpustenie aj pre tých, ktorí mi ublížili a zarmútili ma, a pre tých, ktorí ma trápia a budú ma trápiť. Nech ma už akokoľvek ranili, prajem si, aby raz ako prví prijali ovocie spásy, a rovnako im prajem hojné pozemské šťastie.

Nech Cirkev Ježiša Krista zvíťazí vo všetkom a náš pápež, Najsvätejší Otec, obnoví jej práva na zemi. Nech zmiznú bludy, rozkoly, nevery a odpadlíctva od viery a Ježiš Kristus nech je uznávaný ako jediný Spasiteľ, jediný Veľký, jediný Svätý.

Nech sa ľudské zákony zakladajú na tých evanjeliových a na celom svete opäť zavládne láska a pravda. Veľmi si to prajem najmä pre naše [Francúzsko ...]. Nech chránime čistotu, podporujeme ju a nech sa rozmáha hojnosťou modlitieb, pokáním a dobrými skutkami Pánovho ľudu. Amen! Amen! Amen!

Ctihodná Pauline Jaricotová

Koniec ukážky